TÁJÉKOZTATÓ

a magyar állampolgárságot honosítással vagy visszahonosítással
megszerezni szándékozók részére

Ön elhatározta, hogy a jövőben magyar állampolgárként kíván Magyarországon élni?

Engedje meg, hogy célja megvalósításához ezen tájékoztatónkkal legyünk az Ön segítségére!

Hogyan szerezhet Ön magyar állampolgárságot?

· Amennyiben Ön soha nem rendelkezett magyar állampolgársággal: honosítással,

· Amennyiben Ön már rendelkezett magyar állampolgársággal, de azt elvesztette (pl. a békeszerződések területrendezése folytán; 1990. május 2-a után történt elbocsátás, illetve lemondás; valamint kettős állampolgárságot kizáró egyezmények következtében): visszahonosítással.
Érinti-e az Ön eredeti állampolgárságát a magyar állampolgárság megszerzése?

A magyar állampolgárság megszerzésének nem feltétele a külföldi állampolgárságról való lemondás, azonban egyes országokban a más állam állampolgárságának megszerzése eredményezheti az eredeti állampolgárság elvesztését.

Ezzel kapcsolatban javasoljuk, keresse fel hazája illetékes szervét vagy a külképviseletet.

Hol nyújthatja be a magyar állampolgárság meg/visszaszerzése iránti kérelmet?

A honosítási és visszahonosítási kérelmet személyesen, a lakóhely szerint illetékes polgármesteri hivatal anyakönyvvezetőjénél vagy a körzetközponti jegyző (okmányiroda) székhelyén működő anyakönyvvezetőnél lehet benyújtani az erre rendszeresített kérelemnyomtatványon. A nyomtatvány letölthető internetes oldalunkról is (www.bm-bah.hu). A kérelmet ebben az esetben is az anyakönyvvezetőnél kell benyújtani.

Jelent-e anyagi terhet az Ön számára a kérelem benyújtása?

A honosítási/visszahonosítási kérelem, valamint az ezekhez csatolható névmódosítási kérelem illetékmentes.

Mely feltételek együttes teljesülése esetén nyújthatja be honosítási vagy visszahonosítási kérelmét?

· Ha Ön a kérelem benyújtását megelőzően meghatározott ideig bevándoroltként, menekültként, letelepedettként, illetve EGT tartózkodási engedéllyel rendelkező, az Európai Unió más tagállamának állampolgáraként folyamatosan Magyarországon lakott, (Az időtartam számítása a bevándorlási, letelepedési, EGT tartózkodási engedély vagy a menekült státus elnyerését követő lakcímbejelentéssel kezdődik.)

· Ha Ön büntetlen előéletű és Ön ellen a magyar bíróság előtt büntetőeljárás nincs folyamatban.

· Ha Önnek magyarországi lakása és megélhetése biztosított.

· Ha igazolja, hogy alkotmányos alapismeretekből magyar nyelven eredményes vizsgát tett, vagy ez alól a törvény alapján mentesül.

· Ha az Ön honosítása a Magyar Köztársaság érdekeit nem sérti.

A szükséges feltételek fennállása esetén mennyi ideig kell Magyarországon élnie ahhoz, hogy kérelmét benyújthassa?

Nyolcévi folyamatos magyarországi ittlakás esetén honosítását kérheti az, aki kedvezményes honosításra nem jogosult.
Ötévi folyamatos magyarországi ittlakás esetén kedvezményes honosítást kérhet az, aki:

· az ország területén született,

· kiskorúsága idején már letelepedett, vagy bevándorolt Magyarországra,

· hontalan.

Háromévi folyamatos magyarországi ittlakás esetén kedvezményes honosítást kérhet az, aki:

· magyar állampolgárral legalább három éve érvényes házasságban él, vagy házassága a házastárs halálával szűnt meg,

· kiskorú gyermeke magyar állampolgár,

· magyar állampolgár fogadta örökbe,

· magyar hatóság menekültként elismerte.

Az ittlakás időtartamára való tekintet nélkül kérheti honosítását az, aki magát magyar nemzetiségűnek vallja és felmenője magyar állampolgár volt, vagy aki visszahonosítását kéri.

Magyar állampolgár által örökbefogadott kiskorú honosítását az örökbefogadó a gyermek lakóhelyétől függetlenül kérheti. 

Milyen iratokat kell kérelméhez csatolnia?

· nagykorú kérelmező saját kézzel írott önéletrajzát,

· nagykorú és 13 év feletti kérelmező 1 –1 db arcfényképét,

· születési anyakönyvi kivonatot, és családi állapotot igazoló okmányt, pl.: házassági, halotti anyakönyvi kivonatot, jogerős bontóítéletet.

(A kérelemhez eredeti anyakönyvi kivonatokat - beleértve a külföldi anyakönyvi kivonatokat is – kell csatolni. Az idegen nyelvű okiratokat – nemzetközi szerződés eltérő rendelkezése hiányában – hiteles magyar nyelvű fordítással és diplomáciai felülhitelesítéssel ellátva kell csatolni. Magyarországon hiteles fordítást az Országos Fordító és Fordításhitelesítő Iroda készít.). 

Magyarországi anyakönyvi eseményről hivatalból anyakönyvi másolatot beszerezhetünk, de ezt Ön nem kapja meg és más hatóságoknak sem továbbíthatjuk.

· magyar állampolgár által örökbefogadott gyermek esetében a magyar gyámhatóság jogerős határozatát,

· állampolgársági vizsgabizonyítványt, vagy a vizsga alóli mentesülést igazoló okiratot,

· a kérelem elbírálását elősegíti, ha csatolja a bevándorlását vagy letelepedését engedélyező, illetve a menekültkénti elismeréséről szóló határozatot, továbbá EGT tartózkodási engedélyének másolatát.

Mivel igazolhatja magyarországi megélhetését?

Ha Ön

· egyéni vállalkozó, valamint kft., bt., tagja vagy alkalmazottja: adóhatóság (APEH) által kiállított jövedelemigazolásával,

· nyugdíjas: nyugdíjigazolványával, vagy nyugdíjmegállapító határozatának fénymásolatával, a nyugdíjszelvénnyel együtt,

· közalkalmazott: munkáltatója által kiállított jövedelemigazolásával,

· eltartott személy: befogadó nyilatkozattal, kiegészítve a befogadó jövedelemigazolásával.

Mivel igazolhatja magyarországi lakóhelyét (lakását, lakhatását)?

· Amennyiben Ön saját tulajdonú ingatlanban lakik, úgy az adásvételi szerződés másolatával, vagy tulajdoni lappal,

· Amennyiben Ön bérleményben lakik, úgy lakásbérleti szerződésével, kiegészítve a bérbeadó tulajdonjogát igazoló tulajdoni lappal,

· Amennyiben Ön befogadott személy, úgy befogadó nyilatkozattal, kiegészítve a befogadó tulajdonjogát igazoló tulajdoni lappal.

Mivel valószínűsítheti felmenői vagy saját egykori magyar állampolgárságát?

· egykori állampolgársági okirattal (állampolgársági bizonyítvány, honosítási, visszahonosítási, elbocsátási okirat, stb.),

· állami születési, házassági, vagy halotti anyakönyvi kivonattal,

· korabeli magyar katonakönyvvel, magyar útlevéllel, korabeli magyar személyazonosító igazolvánnyal,

· korabeli magyar lakcímbejelentővel, illetőségi bizonyítvánnyal, iskolai bizonyítvánnyal, stb.

· 1895 előtti bejegyzésről szóló egyházi születési, házassági, vagy halotti anyakönyvi kivonattal.

Ha a fenti iratokat vagy azok valamelyikét már csatolta a bevándorlási vagy letelepedési kérelméhez, szíveskedjék erről nyilatkozni.

Az Állampolgársági Igazgatóság hiánypótlási felhívása esetén a kérelmező köteles igazolni lakhatásának, megélhetésének feltételeit és igazolni vagy valószínűsíteni felmenői vagy saját egykori magyar állampolgárságát.

Mit kell tudnia az alkotmányos alapismeretek vizsgáról?

A vizsgára az állandó, bejelentett lakóhelye szerint illetékes megyei, fővárosi közigazgatási hivatalban jelentkezhet. A vizsga díja 5000 forint.

Ki mentesül a vizsga letétele alól?

· a cselekvőképtelen, illetve korlátozottan cselekvőképes személy,

· aki magyar tannyelvű nevelési-oktatási vagy felsőoktatási intézményben végzettséget szerzett, és a kérelem benyújtásakor csatolja a végzettséget tanúsító bizonyítvány, illetve oklevél/diploma közjegyző, vagy a kibocsátó intézmény által hitelesített másolatát,

· a kérelem benyújtásakor 65. életévét betöltötte,

· igazolja, hogy egészségi állapotának tartós és visszafordíthatatlan romlása miatt képtelen a vizsga letételére, és a kérelem benyújtásakor csatolja az erről szóló, a betegség jellege szerint illetékes szakintézmény igazolását.

Mikor kérhető a névmódosítás és mit kell ehhez Önnek benyújtania?

A honosítási vagy visszahonosítási kérelem benyújtásakor Ön egyidejűleg kérheti:

· azt, hogy saját vagy felmenője egykori magyar családi nevét viselhesse (pl.: Iuhas-Juhász),

· többtagú családi nevéből egy vagy több tag, valamint a nemre utaló végződés vagy névelem elhagyását (pl.: apai név, vagy –ová végződés),

· családi nevének magyarra fordítását (pl.: Fisher-Halász).

Milyen iratokkal támaszthatja alá névmódosítási kérelmét?

A névmódosítási kérelmet okirattal – felmenője állami anyakönyvi kivonatával, felmenője egykori állampolgársági okiratával vagy bizonyítványával, névváltoztatási okiratával, egykori magyar útlevéllel, korabeli lakcímbejelentővel, vagy illetőségi bizonyítvánnyal, stb. – vagy szakvéleménnyel kell alátámasztani.

Milyen esetekben nem nyújthat be névmódosítási kérelmet?

A honosítási és visszahonosítási eljárásban csak a születési családi név módosítható, a házassági név (házastársa születési családi neve, amennyiben azt viseli) és az utónév nem. 
Mikor válik Ön magyar állampolgárrá?

A belügyminiszter a honosítási kérelmeket a beérkezéstől számított egy éven belül, a visszahonosítási kérelmeket fél éven belül terjeszti a köztársasági elnökhöz. A magyar állampolgárság megszerzéséről a köztársasági elnök honosítási, illetőleg visszahonosítási okiratot ad ki. Ezt követően a kérelmezőnek állampolgársági esküt vagy fogadalmat kell tennie, melyre a lakóhely szerint illetékes polgármester küldi meg a felhívást. A magyar állampolgárságot a kérelmező az eskü vagy a fogadalom letételének napjával szerzi meg. Az állampolgársági esküt vagy fogadalmat a felhívástól számított két hónapon belül kell letenni. Az eskütételi határidőt, indokolt esetben, kérelemre a belügyminiszter meghosszabbíthatja. Amennyiben az eskü vagy fogadalom letételére egy éven belül nem kerül sor, a honosítási, visszahonosítási okirat hatályát veszti. 

A magyar állampolgárság visszavonható attól a személytől, aki magyar állampolgárságát a jogszabályok megszegésével, így különösen valótlan adatok közlésével, illetve adatok vagy tények elhallgatásával a hatóságot félrevezetve szerezte meg.

Mit tehet, ha kérelme elutasításra került?

Amennyiben a kérelmező a törvényi feltételeket teljesíti, újabb honosítási/visszahonosítási kérelmet nyújthat be.

Hova fordulhat további kérdéseivel?

· felkeresheti honlapunkat: www.bm-bah.hu
· kérdéseit felteheti e-mailben: apf@bah.b-m.hu
· személyesen a BM BÁH Állampolgársági Igazgatóságának ügyfélszolgálati irodájában: Budapest XI. kerület, Budafoki út 60., A. épület.

Ügyfélfogadási idő: minden kedden és szerdán de. 8.30-12.00


 du. 13.00-16.00

· telefonon: ügyfélszolgálati időben a 06-1/463-9102-es telefonszámon.

· levélben: 1903 Budapest. Pf.: 314/24.

